《水龙吟　移稚竹数丛种之斋前挹其娟秀》
清代·张祥河

担来一束腰支瘦，好是雏鬟初买。萝寒倚袖，筠低搴幔，萧疏意态。

旧忆青鸾、那回曾见，绿阴还待。只留春谁识，玲珑个个，相思字、阑干外。

却笑携锄种罢，又须防，径深花碍。好风咒取，扶持影底，湖山宛在。

说甚吟怀，十年听雨，略无聊赖。赖多情报与，平安梦到，碧纱清籁。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。